’n "Nat mark" (Engels: wet market of public market) is ’n mark wat vars vleis, vis en ander bederfbare produkte verkoop (teenoor ’n "droë mark", wat niebederfbare goedere soos materiaal en elektroniese produkte verkoop). Nie alle nat markte verkoop lewende diere nie, maar die term word soms gebruik vir markte waar lewende diere verkoop en dan op versoek van die klant geslag word, soos gebeur met pluimvee in Hongkong. Dié markte is algemeen in baie dele van die wêreld, veral in China, Suidoos-Asië en Suid-Asië.Dit sluit ’n groot verskeidenheid markte in, soos boeremarkte, vismarkte en dieremarkte. Hulle is dikwels gewild vanweë lae pryse, die varsheid van die produkte, sosiale verkeer en plaaslike kulture. Die meeste nat markte dryf nie handel in wilde of eksotiese diere nie, maar dié wat dit wel doen, is al verbind met die uitbreek van soönotiese siektes (siektes wat van diere aan die mens oorgedra word). Een so ’n mark in Wuhan, China, het vermoedelik ’n rol gespeel in die covid-19-pandemie, hoewel die moontlikheid dat die virus van elders af kom, steeds ondersoek word.